CELEX: 62011CN0641
Language: fi
Date: 2011-12-14 00:00:00
Title: Asia C-641/11: Kanne 14.12.2011 — Euroopan komissio v. Italian tasavalta

25.2.2012   
            
            
               FI
            
            
               Euroopan unionin virallinen lehti
            
            
               C 58/5
            
         Kanne 14.12.2011 — Euroopan komissio v. Italian tasavalta
   (Asia C-641/11)
   2012/C 58/06
   Oikeudenkäyntikieli: italia
   
      Asianosaiset:
   
   
      Kantaja: Euroopan komissio (asiamiehet: G. Rozet ja L. Pignataro)
   
      Vastaaja: Italian tasavalta
   
      Vaatimukset:
   
   
               —
            
            
               Unionin tuomioistuimen on todettava, ettei Italian tasavalta ole noudattanut SEUT 45 artiklan eikä työntekijöiden vapaasta liikkuvuudesta unionin alueella 5.4.2011 annetun Euroopan parlamentin ja neuvoston asetuksen (EU) N:o 492/2011 (1) mukaisia velvoitteitaan, koska se on DPR:n nro 752/1976 12 §:ssä pitänyt voimassa hakijoiden ensisijaisena valintaperusteena sen, että he ovat asuneet Bolzanon maakunnassa vähintään kaksi vuotta;
            
         
               —
            
            
               Italian tasavalta on velvoitettava korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Komissio riitauttaa ensimmäisessä kanneperusteessaan sen, että käyttöön on hakijoiden ensisijaisena valintaperusteena otettu se, että nämä ovat asuneet Bolzanon maakunnassa (Trentino Alto Adige) vähintään kaksi vuotta. Tämä peruste on ristiriidassa SEUT 45 artiklan ja asetuksen (EU) N:o 492/2011 3 artiklan 1 kohdan kanssa. Komissio muistuttaa, että unionin tuomioistuimen vakiintuneen oikeuskäytännön mukaan SEUT 45 artiklaan otettu yhdenvertaisen kohtelun periaate ei kiellä pelkästään kansalaisuuteen perustuvaa ilmeistä syrjintää, vaan myös kaikki piilevät syrjinnän muodot, jolloin soveltamalla muita erotteluperusteita tosiasiallisesti päädytään samaan lopputulokseen (ks. erityisesti asia c-237/94, O'Flynn, tuomio 26.5.1996, Kok., s. I-2617, 17 kohta). Tämä koskee etenkin toimenpidettä, jolla aiheutetaan asuinpaikkaan perustuvaa syrjintää..
   Italian viranomaiset ovat perusteltuun lausuntoon 6.8.2010 antamassaan vastauksessa myöntäneet, että ”DPR:n nro 752/1976 12 §:ssä säädetty asuinpaikkaa koskeva edellytys saattaa sisältää välillistä syrjintää aiheuttavia tekijöitä ja näin olla SEUT 45 artiklan vastainen” ja että ”kyseisen pykälän tekstiä on ilman muuta muutettava tämän ongelman ratkaisemiseksi”. Komissio ei kuitenkaan tähän päivään mennessä ole saanut minkäänlaista ilmoitusta siitä, että kyseinen muutos olisi tehty, ja tämän vuoksi se katsoo, että DPR:n nro 752/1976 12 §:ssä säädetty asuinpaikkaa koskeva edellytys on vielä voimassa.
   
      (1)  EUVL L 141, s. 1.